Veldtog volg op video van beampte wat op telefoon boer, mense ignoreerDie oorspronklike plasing op Facebook. Fikile Mbalula, die minister van polisie, het Woensdag ŉ sosiale media-veldtog van stapel gestuur om swak dienslewering by polisiestasies landswyd aan die groot klok te hang. Dit volg op ŉ ondersoek van die Gautengse polisie nadat ŉ video aan die lig gekom het van ŉ polisiekonstabel wat glo persoonlike sake doen terwyl lede van die publiek staan en wag om gehelp te word. Maroela Media het Woensdag berig ŉ inwoner van Johanneburg wat vermoedelik die video geneem het, het dit Maandag op haar Facebook-blad gedeel. By haar plasing skryf sy in Engels: “Die vrou is besig om haar DStv-rekening uit te sorteer terwyl ek langer as 30 minute by die toonbank moes wag, net om aangesê te word om môre terug te kom.” Volgens die inskrywing op haar Facebook-blad is die video by die Buccleuch-polisiestasie in Johannesburg geneem. Die plasing is intussen van haar blad verwyder, maar nie voordat die video gekopieer en wyd versprei is nie. In die video van 1 minuut en 27 sekondes kan ŉ mens sien hoe die polisiebeampte, ŉ konstabel, rekeninge voor haar hou en in haar uniform met behulp van ŉ staatstelefoon ŉ skynbare probleem met haar MultiChoice-rekening uitsorteer. Dit eindig waar die beampte sê sy is nie gelukkig met geld wat afgetrek is nie. Genl.maj. Nomburuza Napo, die waarnemende polisiekommissaris van Gauteng, het Woensdag gesê die polisiebestuur het “met kommer” kennis geneem van die video wat die ronde doen en aangedui dat tugstappe onmiddellik begin is. Mbalula het ná die voorval gesê swak dienslewering kan onder #MyPoliceStation op sosiale media gedeel word. Hy het dié veldtog Woensdag aangekondig om die publiek die geleentheid te gee om oor die polisie se dienslewering in hul gemeenskap kommentaar te lewer. “Dienslewering is baie belangrik want baie mense besoek polisiestasies in noodgevalle. Die veldtog hou verband met die spesifieke saak van konst. LC Phaswane van ŉ polisiestasie in Sandton wat staatshulpbronne gebruik het om haar persoonlike sake uit te sorteer terwyl lede van die publiek geïgnoreer word,” het hy in ŉ verklaring gesê. “Ek kan bevestig dat tugstappe teen die beampte begin is en dit sal dien as ŉ waarskuwing aan enige vrot aartappel [in die polisie]. Ons sal dit nie in ons geledere toelaat nie. Ons moet die vrot appels by die naam noem en hulle aan die kaak stel,” het hy gesê. Hy het gesê dié veldtog het ten doel om samewerking tussen die polisie en die publiek te bewerkstellig. Mbalula het verskeie generaals in al die provinsies kennis gegee om dié klagtes ernstig te neem. Hy het verder gewaarsku dat die publiek nie die platform moet gebruik om ou of valse voorvalle aan te meld nie. “Mense moet net regte voorvalle aanmeld want hulpbronne, wat reeds dun gesaai is, gaan gebruik word om die klagtes te ondersoek.”